Invastimentii ilaalchisee yeroo duraatiif seerri bahe labsii Qaamolee bulchiinsa invastimentii naannichaa hundeessuuf bahe Lakk.2/1987 fi Labsii Itti Fayyadama Lafa Baadiyyaa invastimentiidhaaf ooluu danda’u Murteessuuf labsii bahe Lakk 3/1987 dha. Labsii Itti fayyadama lafa baadiyyaa Invastimentiif ta’u murteessuuf bahe lakk 3/1987 keewwata 3(1) jalatti akkaataa tumameen bu’uura labsii Invastimentii Federaalaa fi naannichaatiin invastarri naannichaatti hojii invastimentii irratti bobba’uu barbaadu lafa invastimentiif oolu mirga argachuu fi itti fayyadamuu akka qabu tumamee jira. Invastarri akkaataa labsii kanaa keewwata 3(1) tiin lafa fudhate, lafa fudhate irratti hojii invastimentii jalqabdun dura akkaataa seera daldala biyyattiitiin galmaa’uu fi hayyama daldalaa qabaachuu akka qabu labsii kana keewwata 12(1) fi (2) jalatti ifatti tumamee jira. Invastarri lafa invastimentii fudhachuun mirga itti fayyadama lafa baadiyyaa qabu kamiyyuu mirga itti fayyadamaa argate akkaataa pirojektii invastimentii hayyamameetiin qaama birootiif dabarsuu akka danda’u labsii kana keewwata 16 jalatti tumamee jira. Haata’u malee, akkaataa keewwata kanaatiin qaama birootti dabarsuudhaaf duraan dursee lafa kennameef irratti akkaataa kaayyoo pirojektichaatiin duraan dursee oomisha jalqabuu akka qabu kewwatuma kana jalatti tumamee jira. Kana malees, labsii kana keessatti dhimmoota tumaman keessaa inni biroo wabii fi eegumsa invastarootaaf taasifame yammuu ta’u, akkaataa labsii kanaa keewwata 17(1)tiin invastarri mirga itti fayyadama lafa baadiyyaa argate kamiyyuu ragaa laficha seeraan argachuu isaa ibsu akka dhiyeesseen waraqaa ragaa abbaa qabiyyee lafaa qaama dhimmi ilaalu irra argachuuf mirga qaba. Dabalataanis hanga barri waliigaltee dhumutti mirga lafichatti fayyadamuu akka qabu fi akka itti hinfayyadamne dhorkamuu akka hindandeenye keewwatuma armaan olii keewwata xiqqaa(2) jalatti tumamee jira. Faayidaa fi fedhii uummataatiif oolchuuf mootummaan kan barbaadu yoo ta’e malee qabeenyi invastaraa dhaalamuu ykn harkaa fuudhamuu akka hindandeenye, faayidaa fi fedhii uummaataatiif kan dhaalamu ykn kan harkaa fuudhamu yoo ta’e duraan dursee beenyaan gabaa yerootiin walgitu kaffalamuufii akka qabus keewwata 17(3) jalatti ifatti tumamee jira.